麻姑山送南城尉羅君
作者：曾鞏
朝代：宋

paragraphs: 麻姑之路摩青天，蒼苔白石松風寒。
峭壁直上無攀援，懸磴十步九屈盤。
上有錦繡百頃之平田，山中遺人耕紫烟。
又有白玉萬仞之飛泉，噴崖直瀉蛟龍淵。
豐堂廣殿何言言，階脚插入斗牛間。
樛枝古木不記年，空槎枵然卧道邊。
幽花自嬋娟，林深爲誰妍。
但見塵消境靜翔白鶴，吟清猿，雛禽乳鹿往往嗥荒顛。
却視來徑如緣絙，千重萬疊窮岩巒。
下有荆吳粟粒之群山，又有甌閩一髮之平川。
弈棋縱衡遠近布城郭，魚鱗參差高下分岡原。
千奇萬異可意得，墨筆盡禿誰能傳。
丈夫舒卷要宏達，世路俯仰多拘牽。
偶來到此醒心目，便欲洗耳辭囂喧。
羅夫子，一日遠補東南官。
愛此層崖峻壑之秀發，開軒把酒可縱觀。
喜此披霄插漢之敻起，出門舉足得往還。
羅夫子，一尉龍蛇方屈蟠。
此邦人人衣食足，闔境年年枹鼓閑。
几案剸裁得休暇，山水登躡遺紛煩。
我行送之思故園，引領南望心長懸。